
	[bookmark: nev]PÁLFFY ANDRÁS
Növényorvos MSc.
MSc, 3. félév
Budapesti Corvinus Egyetem
Kertészettudományi Kar
	






Témavezető:
	Dr. Szabó Árpád
egyetemi tanársegéd, BCE KERTK




Szilvaültetvény kártevő és ragadozó atkái

Kísérleteimet a Budapesti Corvinus Egyetem Kertészettudományi Kar Soroksári Kísérleti üzem szilva fajtagyűjteményében végeztem. Nyolc szilva fajtán vizsgáltam a Phytoseiidae fajok elterjedését, a közönséges takácsatka egyedszámát és a Zetzellia mali előfordulását.
A mintavételek 2011. június 23, július 18, augusztus 8 és augusztus 29-én történtek. A Phytoseiidae családba tartozó egyedeket Berlese-Hoyer oldatban preparáltam, a Tetranychus urticae és a Zetzellia mali egyedeit pedig megszámoltam.
A június 23. és július 18. között eltelt időben a T. urticae gyakorlatilag minden szilva fajtában felszaporodott, különösen a Ruth Gerstetter fajtán. Az akaricides kezelést követően a közönséges takácsatka egyedszáma fokozatosan csökkent, egyes fajtákon teljesen el is tűnt. Az augusztusi magasabb Phytoseiidae egyedszámok arra utalnak, hogy az akaricides kezelések (Ortus 5 SC és a Nissorun 10 WP) szelektív hatásúak a ragadozó atkákra, különösen az Amblyseius andersoni fajra. Az állományban megtaláltam továbbá az Anthoseius hungaricus, Dubininellus echinus, Euseius finlandicus, Kampimodromus aberrans, Paraseiulus triporus egyedeit is, de ezek a fajok gyakorlati szempontból nem voltak meghatározó jelentőségűek. Általánosan megállapítható volt, hogy a ragadozó atka populáció egyedszáma késéssel „reagál” a közönséges takácsatka populációjának egyedszám változására.
A vegetáció során a Debreceni muskotály, a Bluefre és az Althan ringló fajták levelein a Z. mali egyedszáma meghaladta a Phytoseiidae fajok számát. A vegetáció során a Z. mali populáció dinamikájában csökkenő tendencia volt megfigyelhető. A június és július havi megfigyelések alkalmával a Z. mali és az A. andresoni egyedei párhuzamosan jelen voltak az ültetvényben. A vegetáció végére minden szilvafajta levelén az A. andersoni egyedei voltak nagyobb számban.
A Bluefre termőnyársain károsított a legnagyobb, míg a Silvia, a Ruth Gerstetter és az Althan ringló termőgallyain károsított a legkevésbé a szilvakéreg-gubacsatka (Acalitus phloeocoptes). Megfigyeltem, hogy azon fajtákon, amelyeken nagy volt a gubacsok száma, túlsúlyban voltak a termőnyársak, míg a hosszabb termőnyársakat fejlesztő fajtákon kevesebb gubacsot számoltam. Valószínűsíthető, hogy a szilvakéreg-gubacsatkák az intenzíven növekedő szilva fajták hajtásain nem tudnak olyan ütemben felfelé haladni, hogy azokon a vegetációs időszak végére képesek legyenek gubacsokat kialakítani.



